**PÁLYÁZATI FELHÍVÁS**

**Budapest Főváros VIII. kerület Józsefvárosi Önkormányzat pályázatot ír ki**

**a „Budapest-Józsefváros, Magdolna Negyed Program III.” keretében megvalósítandó**

**„A Fiumei út és Dobozi utca közötti területek FiDO megújításához kapcsolódó szociális program”**

**munkatársi feladatainak ellátására, 3 munkatárs részére.**

1. **A pályázat kiírásának előzménye:**

A „Budapest-Józsefváros, Magdolna Negyed Program III.” keretében megvalósítandó „A Fiumei út és Dobozi utca közötti területek FiDo megújításához kapcsolódó szociális program” (a továbbiakban FiDo projekt) megvalósításáról, a munkatársak megbízásáról a pályázatot kiíró önkormányzat Képviselő-testülete a 65/2013. (II.27.) számú határozatának 6. pontjában, illetve a Városgazdálkodási és Pénzügyi Bizottság a 1104/2014. (XI.10.) sz. határozata 2. pontja szerint döntött.

1. **Az ellátandó feladat időtartama, az alkalmazás módja, díjazás:**

* 2014. december 1. – 2015. május 30. között,
* határozott idejű megbízási szerződés keretében,
* a megbízás a FiDo projekt épületében és területén, a Józsefvárosi Szociális Szolgáltató és Gyermekjóléti Központ (a továbbiakban JSzSzGyK) szakmai irányításával és közreműködésével történik,
* a megbízási díj bruttó 235.200 forint havonta a szerződés megszűnéséig vagy megszüntetéséig,

1. **A pályázat benyújtásának személyi feltételei:**

* betöltött 23. életév,
* büntetlen előélet,
* folyamatban lévő szakirányú felsőfokú tanulmányok, vagy szakirányú abszolutórium, vagy befejezett szakirányú felsőfokú iskolai végzettség (diploma), ifjúsági programokban vagy sérülékeny társadalmi csoportokkal való szociális munkában szerzett legalább 3 éves szakmai tapasztalat,
* annak írásbeli vállalása, hogy a pályázó tudomásul veszi azt, hogy a felhívás 2. pontjában foglalt megbízási feltételek 2015. május 30-ig érvényesek, azt követő esetleges megbízási feltételekről a Képviselő-testület 2015. május 30-ig dönt.

**Előnyt jelent:**

* helyismeret Budapest VIII. kerület Józsefváros, ezen belül a Magdolna Negyed területén,
* jó kapcsolatteremtő és kommunikációs készség,
* jó konfliktus megoldó készség,
* befejezett felsőfokú tanulmányok,
* jó szervezési készség,
* számítógép felhasználói szintű ismerete,
* szakmai elképzelés, javaslat készítése a feladathoz kapcsolódóan (legfeljebb egy oldal, azaz maximum 1800 karakter terjedelemben).

1. **A pályázat benyújtásának határideje és módja: 2014. november 27. csütörtök, , 10.00 óra**

**A pályázatot írásban, a foglalkoztató intézmény székhelyén (1083 Budapest, Népszínház u. 22.) személyesen – hétfőtől - péntekig 08.00 és 13.00 óra közötti időben - vagy postai úton 2 példányban mellékleteivel együtt aláírva kell benyújtani.**

**Benyújtási határidő: 2014. november 27. csütörtök, 10.00 óra**

A hiányos, a feltételeknek nem megfelelő vagy a benyújtás határidő után érkező pályázatokat a pályázat kiírója nem fogadja el.

1. **A pályázat célja:**

Határozott időre szóló megbízási szerződés útján a FiDo projekt munkatársi feladatainak ellátására alkalmas olyan munkatárs megbízása, aki

* a közösségi épületben és a megújított sportparkban kialakított találkozási, közösségszervezési ponton ifjúsági szociális munka szolgáltatást szervez és nyújt a környékbeli kamaszoknak, fiataloknak (10-18 éves célcsoport),
* közösségfejlesztő (szociális) munkát szervez és nyújt, amelynek célja, hogy a célcsoportokat - a helyi fiatalokat, a környéken élő lakosságot - megszólítsa és bevonja őket a programok megvalósításába és a kialakított rend minél hosszabb távú fenntartásába,
* tevékenységével egyrészt a környék csellengő fiataljainak hasznos elfoglaltságot és szükség szerint szociális és közösségfejlesztési jellegű segítséget nyújt, másrészről tevékenységével elősegíti a terület rendezettségének fenntartását, megőrzését.

1. **A pályázó feladatai:**

* a FiDo közösségi épületben ifjúsági szociális munka végzése, valamint önkéntes segítőik munkájának szervezése (a FiDo közösségi épület nyitvatartása: a hét minden napján, 12 és 20 óra között,
* a nyitvatartási idő alatt bérletes rendszerben sportszerek (labda, ütők, gördeszka, görkorcsolya, roller, gokart, stb.) és játékok (sakk, társasjátékok, kártya, dekopázs eszközök, stb.) kölcsönzésének biztosítása, helyben történő felhasználásra,
* csoportos és személyes foglalkozások, beszélgetések szervezése, információk nyújtása és konfliktusok kezelése a projektben résztvevő fiatalok számára,
* kísérleti jelleggel éjszakai sportrendezvények biztosítása,
* három alkalommal ún. FiDo sportnap megszervezésében és lebonyolításában való részvétel, amelyen a helyi fiatalok (csapatai) több sportágban mérhetik össze erejüket, felkészültségüket,
* további, a kamaszokra koncentráló programok és szolgáltatások kialakítása szükség szerint a FiDo projekt közösségi épületében és nyitott szabadidős terein.

1. **Pályázati dokumentumok:**

Az alábbi dokumentumokat két nyomtatott példányban kell beadni:

* aláírt önéletrajz, az eddigi munkahelyek, szakmai tapasztalatok részletes bemutatásával,
* az iskolai végzettséget, képesítéseket igazoló dokumentumok másolata,
* nyilatkozat arról, hogy van e más munkaviszonya, tanulói jogviszonya, stb.
* személyi igazolvány, lakcímkártya másolata,
* 3 hónapnál nem régebbi hatósági erkölcsi bizonyítvány, vagy az erkölcsi bizonyítvány megkérésének igazolása,
* nyilatkozatok és egyéb dokumentumok az előnyt jelentő szempontok alátámasztásához, valamint a megbízás teljesítésével kapcsolatos szakmai elképzelés.

A pályázati anyagot aláírva, laponként szignóval ellátva kell elkészíteni. A pályázatok elkészítésével kapcsolatos kérdésekben a foglalkoztató intézmény részéről Gyuris Tamás nyújt további felvilágosítást, az alábbi elérhetőségeken keresztül:

* személyesen: a JSzSzGyK székhelyén előzetes időpont egyeztetést követően,
* telefon: 0670-312-5645,
* e-mail: gyuris.tamaskukacjszszgyk.hu.

1. **A pályázatok elbírálásának általános szempontjai:**

A pályázatokat a JSzSzGyK, mint projekt megvalósító szervezet által kijelölt Előkészítő Bizottság 2014. november 28--ig bírálja el.

Az Előkészítő Bizottság az alábbi szempontokat veszi figyelembe a bírálat során:

- formai szempontoknak való megfelelés,

- képzettség, szakmai referencia,

- józsefvárosi lakosok – azonos feltételek esetén – előnyben részesülnek.

A megadott szempontok alapján kiválasztott jelentkezőket az Előkészítő Bizottság személyesen is meghallgathatja.

A döntést követően pályázókkal Budapest Főváros VIII. kerület Józsefvárosi Önkormányzat képviseletében a polgármester megbízási szerződést köt.

**A pályázat kiírója kiköti, hogy az elbírálás során a kiíró a benyújtott információkat, dokumentumokat, a meghallgatáson elhangzottakat szabadon mérlegeli és értékeli, döntése ellen jogorvoslattal nem lehet élni.** **A pályázat kiírója fenntartja magának a jogot, hogy a pályázatot eredménytelennek nyilvánítsa nem megfelelő pályázatok beérkezése esetén.**

A megbízási szerződések megkötésének határideje 2014. december 1.

**Budapest, 2014. november17.**

**Váradi Gizella**

**intézményvezető**

**Józsefvárosi Szociális Szolgáltató és Gyermekjóléti Központ**